Nú þegar innan við tíu dagar eru í sveitarstjórnarkosningar hafa rúmlega fimm þúsund manns kosið utan kjörfundar. Sýslumaðurinn á höfuðborgarsvæðinu segir kjörsóknina heldur meiri en fyrir fjórum árum.
Atkvæðagreiðsla utan kjörfundar vegna sveitarstjórnarkosninga hófst föstudaginn 15. apríl. Hægt er að kjósa á skrifstofum sýslumannsembætta um allt land. Auk þess gefst kjósendum kostur á að kjósa utan kjörfundar á annarri hæð Holtagarða í Reykjavík og á Glerártorgi á Akureyri. Athygli er vakin á að öllum þeim sem eru skráðir á kjörskrá er heimilt að greiða atkvæði utan kjörfundar hjá hvaða sýslumanni sem er. Þá verður kosið á sjúkrahúsum, dvalarheimilum, fangelsum og öðrum stofnunum samkvæmt nánari ákvörðun sýslumanns á hverjum stað.
Sigríður Kristinsdóttir, sýslumaður á höfuðborgarsvæðinu segir aðsókn aukast dag frá degi.
Þetta hefur gengið bara mjög vel, þetta er stig vaxandi frá því sem var. Byrjaði á því að 30 kusu og svo í gær kusu 530. Hjá sýslumanninum á höfuðborgarsvæðinu hafa kosið tæplega 3500 og þegar kjörstaður lokaði í maí 2018 þá voru tæplega 3200 búnir að kjósa þannig að það eru aðeins fleiri núna en voru þá.
Rúmlega fimm þúsund manns hafa kosið utan kjörfundar nú þegar níu dagar eru til sveitarstjórnarkosninga. Sýslumaðurinn á höfuðborgarsvæðinu segir það heldur fleiri en á sama tíma fyrir fjórum árum. 